philips etc. doen te weten allen jegewoirdigen ende toecommenden
dat wy ontfangen hebben die oitmoedige supplicatie van gyelis rutgeersse
inhoudende hoe dat hy suppliant altyt gestaen heeft tot goede fame
ende name noyt eenich feyt gecommitteert hebbende waerdich va#
punitien dan tgene des hiernae volgt dwelck gebuert is den
xxen septembrius xvc lix alsoe hy suppliant was ten huyse
van joosen mols gestaen aende merckt bynnen onser stadt vanden boscche
met geerit zoon wylen jans wens adriaen loensse ende
wylen jannen aelbrechtsse afflyvige ende meer andere goet
geselschap ende aldaer geweest hebbende tot omtrent den
zeven uren naeden middach is gebeurt dat de voirs. jan
aelbrechtsse is gegaen op zekere privaet staende bynnen den
vs. huyse om zyn gevoech te doene welck privaet de voirs.
jan aelbrechtsse naer zyn oude gewoente boven op met zynen
dreck ende vuylichheid zeer onreyn heeft gemaect want hy
voir een gewoente ende maniere van doene hadde alomme
die privaten met zynen dreck onreyn te makene ende hadde
tzelve te voore wel tot vyfentwintich reysen tot in verscheyden
geselschapen gedaen ende bedreven ende als hy tselve gedaen
hadde zoe glorieerde hy daer inne ende ghecte ende lachte
met den ghenen die in zyn vuylichheid geseten hadden oft die
hy indyer manieren zoe onreyn hadde doen maken zoe eest
gebuert dat die voirs. suppliant crygende oick noot om opt privaet
te gaene ende nyet wetende vander onreynichheid die de
voirs. jan aelbrechtsse die corts te vooren opt tselve privaet geweest
ende tselve onreyn gemaect hadde is gaen sitten inde vuylicheid
ende onreynicheid des voirs. jan aelbrechtsse ende heeft hem
alsoe vuylgemaect ende was soe bescheten dat hy syn hebbe
hempde achter tot zynen rugge toe af moeste snyden als zommige
vander gelach genooten gesien hebben waerduere de
suppliant soe zeere gestoort zynde ende vyndende hem
selven soe onreyn als voere ende dat hy daerduer begect
ende bespot wordde heeft vuyt ompatiencie ende verhitheyt
van bloode genomen zyn eetmes ende denselven jannen
aelbrechtsse daermede gegeven eenen steke boven syn borst#
zeggende tot hem gaet beschiet nu die privaten noch eens
ende naedyen de voirs. jan aelbrechtsse veerthien dagen
de selve quetsure ontfangen ende hem laten cureren hadde by
eenen genaempt meester anthonis een vander chyrurgyn$$
meesters onser stadt vanden bossche die welcke de wonde
zoe zeere verre gebracht hadde als dat deselve schoen begonst
te dragen ende hoepte deselve meester anthonis de voirs. wonde
metter gratien goidts wel te genesen nochtans vuytdyen de
voirs. jan aelbrechtsoene den voirnoemde meester anthonis verclaeren
ende hem int heymelyck by andere meesters hadde doen cureren
zoe es deselve wonde versuympt geweest zoe dat midts
zekere andere siekten die daer toe geslaegen zyn de voirs.
jan aelbrechtsse daeraff ende anderssins deser werelt
is overleden tot groot leetwesen des voirs. suppliants de
welcke nyettegenstaende hy partye geinteresseerde
gecontenteert heeft nyet vryelycken soude dorren
hanteren noch converseren in onsen lande van brabant ten waere
dat hem onse gratie ende genade ende vergeven brieven van
remissien hierop verleent wordden omme de welcke
den voirs. suppliant ons oitmoedelyck gebeden heeft
wairom zoe eest dat wy desen aengesien
geneycht wesende ter beden des voirs. suppliants ende
willende hem in dit stuck prefereren gratie ende miser#
voir strangheyt ende rigeur van rechte ter eeren ende contem#
vander bitter passie ende lyden onsheeren jesu christi dwelck
hy opten goeden vrydach voir die salicheyt vander menschely#
geslechte geleden heeft oick regard nemende opde lanckheyt
vanden tyde dat tvoirs. feyt geschiet is mitsgaders dat
dafflyvige schynt hem versuempt te hebben metter veranderinge
van chirurgiens hebben denselven suppliant indyen gevalle alsboven
quytgeschouden ende vergeven schelden quyte ende vergeven
vuyt zunderlinger gratien by desen onsen brieve tfeyt ende
ongeval boven geruert mitsgaders alle offentien ende bruecke
corporelle ende criminelle daerinne hy ter a$ser voirs. midts
dat daeraen cleven mach tegens ons ende justicie mesdan
ende mesbruyct mach hebben ende hebben hem dyen
aengaende wedergestelt ende gerestitueert stellen
weder ende restitueren tot zyne goede name fame ende geruchte
in onsen voirs. landen van brabant ende allen andere onsen
lande ende heerlichheden ende tot zyne onverbuerde
goeden indyen hy eenige onder ons heeft gelyck ende in alder manieren
zoe hy was voir die toecompste vanden voirs. feyt imponerende
hierop een eeuwich geswych onsen procureur generael in brabant
onsen schouteth vanden bossche ende allen anderen onsen
justicieren ende officieren wye zy zyn satisfactie ierst ende
voir al gedaen der partye geinteresseerde indyen die noch
nyet gedaen en zyn ende eenige daertoe staet civillick
alleenlyck behoudelyck dat de voirs. suppliant gehouden zal
zyn tvoirs. feyt tegens ons te beteren civilyck naer gelegentheyt vander
zaecken ende faculteyt van zynen goeden met oick te
betaelen die redelycke costen van justicie hieromme alreede
gedaen ende te doene allet ter taxatien ende moderatien
marge: zy hier af verant
woirt byden ontfanger
vanden exploiten
van onsen lieven ende getrouwen cancellier ende luyden
van onsen raide in brabant die wy daertoe gecommitteert
hebben ende committeren by desen ende toter taxatien ende
moderatien vander voirs. amende ende costen van justicien
ontbieden dairom ende bevelen denselven onsen cancellier
ende raidtsluyden dat voir hen geroepen die ghene d#
dairom behoiren geroepen te syne zy procederen wel
ende dueghdelyck ter verificatie ende interinemente van desen #
totter taxatien ende moderatien vander voirs. amende ende
costen van justitien alzoe zy zullen bevynden behoirende
dwelck interinement de voirs. supplianten gehouden sal
wesen te versueckene ende hem in persoone te presenteren
in onsen voirs. raide bynnen zesse maenden naestcommende
opte pene van te verbueren deffect van desen ende dat
gedaen ende deselve civile boete ende costen van justicien
getaxeert ende betaelt zynde in handen vanden ghenen die
dat behoiren zal zy onse voirs. procureur generael in brabant on#
schouteth vanden bossche ende alle anderen onse rechteren
justicieren ende officieren ende ondersaeten jegewoirdige
ende toecommende dyen dat aengaen sal moegen huere
stedehouderen ende eenenyegelycken van hen besundere zoe
hem toebehoiren zal doen laeten ende gedoogen den vs.
suppliant van deser onser jegewoirdigen gratien ende rem#
ende van alle inhouden van desen inder vuegen ende manie#
voeren verhaelt rustelyck vredelyck volcommelyck ende eeuwe#
genyeten ende gebruycken zonder hem te doene oft te laeten
geschieden nu oft in toecommenden tyden eenich hinder letsel
oft moyenisse aen lyffve noch aen goeden ter contrarien
maer indyen zyn lyff oft eenige van syne goeden daerom
gearresteert becommert oft beleth waere dat sy die setten
ende stellen terstont ende zonder vertreck tot geheelder ende
volcommender delivrantie want ons alsoe gelieft ende
ten eynde dat dit vast ende gestadich blyve ten eeuwigen
daegen zoe w hebben wy onsen zegel hieraen doen
hangen behoudelyck in anderen dingen onsen rechte ende
eenenyegelycken dessyns gegeven in onser stadt
van bruessele opden goeden vrydach inde maent
van aprile int jaer onsheeren duysent
vyffhondert lxii van onse rycke
van spaengnen ende sicillien tviie ende van
napels etc. txe opde plycke stondt gescreven
byden coninck ende onderteeckent de zoete visa
recepta
gecollationeert ende bevonden concorderen
met zynen originale by my
$$ facuwez $$$